জুডিথ ব্যাক্সটার

জুডিথ ব্যাক্সটার (১৯৫৫ – ২৪ ফেব্রুয়ারি ২০১৮) ছিলেন একজন ব্রিটিশ সমাজভাষাবিজ্ঞানী এবং অ্যাস্টন ইউনিভার্সিটি-র ফলিত ভাষাতত্ত্বের অধ্যাপক। সেখানে তিনি লিঙ্গ ও ভাষা এবং নেতৃত্ব প্রদানের ভাষা বিষয়ে বিশেষজ্ঞ ছিলেন। তিনি বেশ কয়েকটি একাডেমিক জার্নালে সম্পাদকীয় পদে দায়িত্ব পালন করেছেন।

 শিক্ষা 
ব্যাক্সটার ১৯৭৬ সালে ইউনিভার্সিটি অফ ইস্ট অ্যাংলিয়া থেকে ইংরেজি সাহিত্যে বিএ অনার্স ডিগ্রি অর্জন করেন। এরপর তিনি ক্যামব্রিজ বিশ্ববিদ্যালয় থেকে পোস্টগ্রাজুয়েট সার্টিফিকেট ইন এডুকেশন (PGCE) সম্পন্ন করেন। শিক্ষক হিসেবে কাজ করার সময় তিনি সারে ইউনিভার্সিটি থেকে শিক্ষা গবেষণায় পার্ট-টাইম এমএসসি ডিগ্রি অর্জন করেন। তিনি সমাজভাষাবিজ্ঞানী অধ্যাপক ভিভ এডওয়ার্ডসের তত্ত্বাবধানে রিডিং ইউনিভার্সিটি-তে তিন বছর পিএইচডি গবেষণা করেন। তার থেরিসটির শিরোনাম ছিল 'টিচিং গার্লস টু স্পিক আউট', যা ছিল শ্রেণীকক্ষে মেয়ে ও ছেলেদের কথোপকথনের লিঙ্গভিত্তিক প্রভাব বোঝার একটি অধ্যয়ন।

 কর্মজীবন 
যুক্তরাজ্যের একটি কম্প্রিহেনসিভ স্কুল এবং পরে একটি সিক্সথ ফর্ম কলেজে ইংরেজি শিক্ষক হিসেবে কর্মজীবন শুরু করার পর ব্যাক্সটার ১৯৯৩ সালে রিডিং ইউনিভার্সিটির শিক্ষা বিভাগে যোগ দেন। এই সময়ে তিনি ক্যামব্রিজ ইউনিভার্সিটি প্রেস-এর একজন ফ্রিল্যান্স সম্পাদক হিসেবেও কাজ করেছেন। ২০০০ সালে পিএইচডি অর্জনের পর তিনি একটি মনোগ্রাফ লিখেন যার নাম ছিল পজিশনিং জেন্ডার ইন ডিসকোর্স: এ ফেমিনিস্ট মেথডোলজি। ২০০৫ সালে তিনি রিডিং ইউনিভার্সিটির ফলিত ভাষাতত্ত্ব বিভাগে ইংরেজি ভাষার লেকচারার হিসেবে নিযুক্ত হন এবং ২০০৯ সালে অ্যাস্টন ইউনিভার্সিটিতে সিনিয়র লেকচারার পদে চলে যান। ২০১২ সালে তিনি রিডার পদে পদোন্নতি পান এবং একই বছর ফলিত ভাষাতত্ত্বে চেয়ার বা অধ্যাপক পদ লাভ করেন।

ব্যাক্সটারের গবেষণার মূল ক্ষেত্র ছিল শিক্ষা, ব্যবসা এবং পেশাদারী ক্ষেত্রে ভাষা, লিঙ্গ এবং নেতৃত্বের মধ্যে সম্পর্ক। ২০১০ থেকে ২০১২ সাল পর্যন্ত তিনি 'লিডারশিপ টক অ্যান্ড জেন্ডার ইন সিনিয়র ম্যানেজমেন্ট বিজনেস মিটিংস ইন দ্য ইউকে' শীর্ষক একটি গবেষণা প্রকল্প পরিচালনা করেন। তিনি নারীবাদী উত্তর-কাঠামোবাদী ডিসকোর্স বিশ্লেষণ (FPDA) পদ্ধতির পথপ্রদর্শক ছিলেন, যা বর্তমানে বিশ্বের বিভিন্ন দেশের গবেষকরা ব্যবহার করেন।

ব্যাক্সটার প্রধান নির্বাহী, সংসদ সদস্য, পুলিশ এবং ব্যবসায়িক নারী নেটওয়ার্কগুলোর সাথে ব্যাপকভাবে কাজ করেছেন। তার গবেষণায় নারীদের কর্মজীবনের উন্নতির জন্য কার্যকর ভাষা ব্যবহারের গুরুত্ব তুলে ধরা হয়েছে। তার গবেষণা নিয়মিতভাবে সংবাদপত্রে এবং মিডিয়ায় প্রকাশিত হয়েছে, যার মধ্যে বিবিসি২ সিরিজ 'উইমেন অ্যাট দ্য টপ' এবং বিবিসি রেডিওর 'উইমেনস আওয়ার' ও 'বিজনেস ডেইলি' অন্যতম।

২০১৩ সালের ১৭ মে ব্যাক্সটার টেডএক্স অ্যাস্টন ইউনিভার্সিটিতে লিঙ্গ এবং নেতৃত্বের কথা বলা নিয়ে বক্তৃতা দেন।

 নির্বাচিত গ্রন্থতালিকা 
ব্যাক্সটারের একাডেমিক প্রকাশনাগুলোর মধ্যে রয়েছে:

 বই 
Baxter, J. (2017) Women Leaders and Gender Stereotyping in the UK Press: A Poststructuralist Approach, London: Springer
Baxter, J. (2014) Double-voicing: Power, Gender and Linguistic Expertise. Basingstoke: Palgrave Macmillan .
Baxter, J. (2010) The Language of Female Leadership. Basingstoke: Palgrave Macmillan .		
Baxter, J. (ed.) (2006) Speaking Out: The Female Voice in Public Contexts. Basingstoke: Palgrave Macmillan 
Baxter, J. (2003) Positioning Gender in Discourse: A Feminist Methodology. Basingstoke: Palgrave 

 তথ্যসূত্র 

বিষয়শ্রেণী:১৯৫৫-এ জন্ম
বিষয়শ্রেণী:২০১৮-এ মৃত্যু
বিষয়শ্রেণী:যুক্তরাজ্যের ভাষাবিদ
বিষয়শ্রেণী:ব্রিটিশ নারী ভাষাবিদ
বিষয়শ্রেণী:সমাজভাষাবিজ্ঞানী
বিষয়শ্রেণী:অ্যাস্টন ইউনিভার্সিটির শিক্ষাবিদ
বিষয়শ্রেণী:ইউনিভার্সিটি অফ ইস্ট অ্যাংলিয়ার প্রাক্তন শিক্ষার্থী
বিষয়শ্রেণী:সারে ইউনিভার্সিটির প্রাক্তন শিক্ষার্থী
বিষয়শ্রেণী:ক্যামব্রিজ বিশ্ববিদ্যালয়ের প্রাক্তন শিক্ষার্থী